CI เผย Q4 เปิดตัวโครงการร่วมทุนพันธมิตรจีนมูลค่า 3 พันลบ.มั่นใจปีนี้พลิกกำไร
CI เพิ่มเป้ารายได้ปี 60 แตะ 5 พันลบ.จาก 4 พันลบ.ไตรมาส 4/58 จะมีการเปิดตัวโครงการร่วมทุนกับพันธมิตรจากจีนในจังหวัดพังงา มูลค่าราว 3 พันล้านบาท พร้อมมั่นใจปีนี้พลิกเป็นกำไร
15 ก.ย. 2558

บริษัท ชาญอิสสระ ดีเวล็อปเมนท์ จำกัด (มหาชน) หรือ CI ระบุว่า บริษัทปรับเพิ่มเป้าหมายรายได้ปี 60 แตะ 5 พันล้านบาท จากเดิมตั้งไว้ที่ 4 พันล้านบาท เนื่องจากบริษัทมีการขยายจำนวนโครงการใหม่เพิ่มขึ้น
สำหรับผลประกอบการในปีนี้ บริษัทมั่นใจว่าจะพลิกกลับเป็นกำไร หลังจากปีก่อนขาดทุนราว 20 ล้านบาท เนื่องจากในช่วง 6 เดือนแรกมีกำไรแล้ว 99 ล้านบาท ส่วนรายได้ก็น่าจะทำได้ตามเป้าหมายที่ 1.5 พันล้านบาท จากช่วง 6 เดือนแรกมียอดขายแล้ว 600 ล้านบาท โดยในช่วงไตรมาส 4/58 จะมีการเปิดตัวโครงการร่วมทุนกับพันธมิตรจากจีนในจังหวัดพังงา มูลค่าราว 3 พันล้านบาท
ส่วนแผนงานเบื้องต้นในปี 59 บริษัทจะเปิดตัวโครงการหรูแนวราบ 2 โครงการใน กทม.มูลค่ารวม 2.8 พันล้านบาท ขณะที่เตรียมตั้งกองทรัสต์เพื่อการลงทุนในอสังหาริมทรัพย์(REIT) ศรีพันวาเฟส 2 ขนาดราว 1.55 พันล้านบาท และจะเข้ารับงานบริหารโรงแรมและที่อยู่อาศัยในเมืองไห่หนานของจีนซึ่งมีขนาดโครงการกว่าหมื่นล้านบาท